**Hamar biskops tale ved nyttårsmottakinga, Hamar bispegård 19. januar 2020**

Kjære alle samen!

«Å vere open, og våge å snakke om kjensler, er viktig». Det sa statsminister Erna Solberg i nyttårstala si.

Sterke kjensler vart ein del av det offentlege ordskiftet i jula, gjennom den triste meldinga om Ari Behns val om å ta sitt eige liv. Midt i høgtida vart fokuset sett på psykisk helse, og at det ikkje alltid er så lett å leve livet sitt. I 2018 tok 674 menneske sitt eige liv, og mellom 5- og 6000 pårørande og nærståande har vorte direkte råka av sjølvdrap. Studier syner at pårørande etter sjølvdrap oftare enn andre opplever forlenga sorg, depresjon, angst og sjølvdrapstankar. Det er viktig og hugse på at mange rundt oss, opplever djup sorg og sakn, som gjerne vert forsterka rundt høgtidene.

Påminninga om sorga sine mange andlet, fekk eg også den 9. januar i Ringsaker kyrkje, då eg deltok på den årlege markeringa for drepne og skadde i trafikken. 12 menneske miste livet på vegane i Hedmark og Oppland i 2019. Det er alltid sterkt å lese opp den einskilde sitt namn, og samtidig sjå korleis lysgloben fyllast av tende ljos, ljos som representerer sorg, minner, fortviling og sakn. Men – det er også håp. På trafikkmarkeringane er det eit sterkt fellesskap. Eg ser menneske som klemmer og omfamnar, og eg ser menneske i forskjellige uniformar som representerer det store apparatet som kvar dag arbeider for å forhindre, hjelpe, lindre og trøyste.

**Det er kanskje nettopp i møte med det tunge, mørke og kalde at vi forstår at vi treng kvarandre.**

Overgangen til eit nytt år gir tid for ettertanke. I dag er min ettertanke, å halda fast i augneblinken. Sjå krafta i at livet andar, og at vi er – og har dei moglegheitene som akkurat dette gir.

Rett før jul kom det ei helsing frå Danmark, eit fint nummer av Magasin Folkekirken i København. Hovudtemaet i dette nummeret er « Indre& Ydre». Her har ein fokus på at det ofte er ei spenning mellom det ytre og det indre. Mellom det synlege og det usynlege.

Som biskop i folkekyrkja i Norge, prøver eg å forstå kva som rører seg i tida. Djupast sett handlar det om å forstå kvarandre – og kanskje forstå seg sjølv.

Heller ikkje kyrkja kan slå seg til ro med at vi har funne den endelege og urokkelege sanninga – ikkje om Gud, og heller ikkje om mennesket.

Kyrkja snakkar om undring og om paradoks som verdiar. Spørsmål som ikkje gjer kyrkjas tru mindre, men som opnar for ny visdom – og håpefullt forhåpentlegvis for ny audmjukskap.

Studentprestane våre fortel om studentar som skriv om kva dei saknar, på papirhjarte dei heng på juletrea i foajeen på studiestadene. Fleire skriv at dei saknar seg sjølve. Dette er tankevekkande og attkjennande. Vi kan – midt i det vi er i – sakne oss sjølve.

Statsministeren tala om å vere open. Å stå i det opne vil seie å la seg prege og påverke. Våge både nærvære og undring. Men det kan vere vanskeleg og fylt av motsetningar.

Å våge å gi seg hen, våge å dele, våge å kjenne på andre sine liv og levekår, kan krevje mykje. Eg har høyrd frå dei som er observatørar i områder med konflikt, at ein kan verte sliten både i kropp og hovud av å ta inn noko som verkar så uløyseleg.

For å vere i det opne – å søke kunnskap – handlar ikkje minst om å sjå eigne grenser. Sjå at vi står på andre sine skuldrer. Nokre har gått i dette landskapet før oss. Nokon har stilt dei same spørsmåla. I undringsfellesskapet er det å vite kor lite vi veit, like viktig som å ha oversikt over vår eigen kunnskap.

**Året som gjekk**

**Mykje av dette kan vi sikra gjennom samarbeid.** Den nemnde trafikkulykkes-markeringa kjem i stand gjennom eit breitt samarbeid mellom mange samfunnsaktørar. Det er eit godt døme på kva menneske kan klare å utretta saman, når grunnlaget er felles mål, respekt og verdiar. Det skapast noko; ein arena for menneske som treng ekstra omtanke, og samfunnet bidreg på denne måten til akkurat det.

2019 vart eit år for samarbeid. I september var det Kyrkjeval samtidig med val til kommune- og fylkesting. For kyrkjas del er dette ein arena som krev at mange jobbar saman; tilsette, frivillige, folkevalde. Vi har fått på plass spennande råd for kyrkjelydane, fellesråd og bispedømmeråd. Dei vil ta kyrkja vidare inn i det nye tiåret. Saman.

Over tid har det utvikla seg eit spennande samskapingsmiljø mellom Anno museum, høgskulen i Innlandet, Hamar bibliotek, Statsarkivet, Hamar biskop, og Hamar katedralskule. Samarbeidet munna ut i eit svært godt arrangement i Hamar domkyrkje 5. november kalla «Gnist». Dette vart ein kulturkveld som sette fokus på den rolla bøker og tekster kan ha i ulike livssituasjonar. Det vart ein kveld å vere stolt av – og eit særleg godt uttrykk for at samarbeid kan få

utrulege ting til å skje. Over heile bispedømmet ser vi liknande samarbeid. Det er inspirerande og det inviterer til felles satsingar.

**Her og nå – Innlandet**

Så har vi nådd 2020. Hedmark og Oppland har vorte eitt fylke; Innlandet. I Hamar bispedømme er det i tillegg to kommunar som går over til Viken. Det gjeld Jevnaker og Lunner. Dette gjev ei ny overbygning over kvardagsliva og heimplassane våre. Ny Fylkesmann i Innlandet Knut Storberget, som saman med tidlegare fylkesmenn Sigbjørn Johnsen og Sigurd Tremoen seier det slik:

Nye fylkesgrenser endrar ikkje landskapet, men gjev nye moglegheiter. Det er vårt ansvar å gripe dei.(1)

Tidlegare pilegrimsprest Arne Bakken skreiv ei bøn for Innlandet, for oss. I den ber vi:

Lær oss å gå kvarandre i møte, med opne armar, så fellesskapet styrkast og gjev håp til alle for framtida.

«Det vi ønskjer skal bli varig, må vi endre», har ein gong president Bill Clinton sagt. Eg trur mange av oss har ein ibuande motstand mot endringar. Men hvis vi gjer ting i fellesskap vert ikkje opplevinga av slike prosessar så vanskelege eller farlege. Eg er viss på at vi, saman, kan sjå dei moglegheitene som ligg i dei endringane som gjerast, anten vi har vore for eller mot samanslåingar.

Kvar gong eg er på visitas, opplever eg menneske som har eit enormt engasjement for heimstaden sin. Som har ein kjærleik, er stolte, og har ei framtidstru på at heimplassen skal vekse og huse menneske også i framtida. Ein trend på fleire av visitasane har vore å ha opne møter med paneldebattar kor ein diskuterer kva som skal til for å skapa gode kommunar. Kommunar som inkluderer og ikkje ekskluderer. Skapa innanforskap, og hindre utanforskap. Som tek imot tilflyttarar, både flyktningar, migrantar, asylsøkarar og dei som kjem frå andre stader i landet.

All merksemd på dette gjev meg stor framtidsoptimisme – at vi saman skal klare å skapa gode arenaer for å møtest og byggje fellesskap.

**Ved godt samarbeid kan det skapast nær sagt alt mogleg. Ut av møter mellom menneske er det eigentleg ingen grenser.**

**Året som kjem**

2020 er eit godt år for å sette fokus på relasjonar og samskaping. I Granavollen erklæringa står det:

Regjeringa vil stimulera til auka samarbeid mellom kommunane og trussamfunna for å løyse sosiale og diakonale utfordingar(1)

Kyrkja sin arbeidsgjevarorganisasjon, KA, ønskjer å lyfte fram dette tydeleg, og leiar Marit Halvorsen Hougnæs seier at:

Samarbeid mellom kyrkje og kommune er aktuelt i alle kommunar og har lange tradisjonar over heile landet, men ofte er det dei største som går føre. Vi vil lyfte fram formuleringa om «auka samarbeid mellom kommunane og trussamfunna» i regjeringserklæringa, og håper å inspirere dei kyrkjelege fellesråda – i samarbeid med kyrkjelydsråda- til å gripe moglegheita til å verte enda meir relevante, synlege og tenande som lokalkyrkje. (2)

Dette er vi gode på i Hamar bispedømme. Berre sjå på dei nye diakonstillingane vi fekk på plass i 2019, gjennom eit godt samarbeid mellom kyrkje og kommune. Å styrke det diakonale vil vere svært viktig i tida framover, ikkje minst overfor sårbare grupper og inn mot psykisk helse og einsemd.

**Må 2020 bli eit nådens år - skreiv Gunnar Stålsett i Vårt Land på nyårseftan.[[1]](#footnote-1)** Saman med Arne Vistes utrettelege innsats for dei papirlause sin rett til å arbeide, har historia om Gunnar Stålsett som har gjeve Lula Tekle arbeid, og rettssaka om dette, sett dei papirlause flyktningane på dagsorden. Den urettferda dei kjenner på i landet vårt, er ein sterk sak, og eg meiner lovverket må endrast slik at det er meir tilpassa det livet folk faktisk lever. Når ein gjev folk som ikkje kan returnerast amnesti, anerkjenner ein at lova ikkje er rett.

Difor bør lova endrast slik at ein kan rette opp att menneskeverdet, og gjere det mogleg for dei som ikkje kan returnerast, å arbeide og betale skatt.

Eg deler draumen om 2020 som eit nådens år. Den draumen gjeld feire menneske som har fått avslag på opphald, og som høyrer til i Hamar bispedømme. Eg vil nemne nokre av dei; Farida i Nordre Land, Ârèf Hössêini i Elverum og saka om heimvending for faren i familien Rasoli på Gjøvik.

Eg må og nemna handsaminga av konvertittane. Det kom ein ny og utvida rapport sist haust med tittelen «Tro, håp og forfølgelse II» På bakgrunn av rapporten ba Bispemøtet Regjeringa om 1) gjennomgang av klageordninga på utlendingsfeltet, 2) å sikra at det vert halde nemndmøte i UNE med personleg oppmøte og at det vert mogeleg å føre vitne under nemndmøte i asylsaker der vurderingstema er om det er truverdig konvertering og 3) å vurdere praksis i klagesaker som er knytt til forfølging på grunn av religion.

Elles må eg seia eg er glad for at regjeringa no hentar heim ein sjuk gut, hans mor og søster. No vil den sjuke få hjelp, og det vil vera ei saksvarande rettsleg oppfølging av mor. Det er godt at menneskelege omsyn- humaniteten- får slike praktiske konsekvensar. Det gjev von for fleire.

I 2020 vil vi markere slutten på 2. verdskrigen, då freden kom etter fem år med okkupasjon, død, fortviling og øydelegging. Eit viktig jubileum. Vi er i ei tid der knivane ser ut til å slipast mellom land, ikkje minst i Midt- Austen. Vi må klare å skapa gode markeringspunkt for freden, som også tek opp i seg dei vanskelege etterkrigshendingane som vi alle veit ligg der. Det vert spennande å sjå kva slags samskaping dette jubileet kan føre med seg.

Andre viktige markeringar, er 150-årsjubileet for Landstads salmebok. Boka har hatt mykje å seie for song og salmetradisjon i landet vårt, og er ei markering verd. Østerdalsleia er 20 år, og pilegrimstradisjonen er og eit bevis på kva ein kan få til i lag. Det handlar om merking, overnatting, opne kyrkjer og arrangement. I det heile er det fleire høve til samarbeid i 2020, og eg har eit håp om at vi alle grip moglegheita til å utforske kva slags arenaer vi kan skapa saman.

**Avslutning**

Eg har sagt mykje om samarbeid i denne talen . Det er fordi eg har sett kva som er mogleg å få til, når ein får rom til å skapa noko saman. For å få dette til, må ein legge ein god grunnmur gjennom relasjonar, avtaleverk og dialog. Vi må snakke saman! Eg vil gje den utfordringa vidare til alle kyrkjelydane i Hamar bispedømme, men også til kommunar, Fylkesmann og politikarar.

Eg trur vi treng meir samarbeid, stader der vi kan sjå kvarandre, og gjere noko saman. For eg opplever at vi har det same målet; om å gjere heimplassane gode for folk, til å leve sine liv.

**Då treng vi kvarandre – styrke og veikskap som saman blir noko vakkert.**

Som avslutning vil eg dele frå den styrken som den kloke tømmerhoggaren Hans Børli deler:

*Styrken –*

*den virkelige styrke –*

*har i si hand en stav*

*som heter svakhet.*

*Den dagen styrken glemmer*

*å stø seg til denne mjå seljestaven,*

*da snubler den i en kingeltråd*

*og brekker lårhalsen.*

Kjære alle saman! Eg ynskjer dykk eit godt år.

Solveig Fiske

Biskop i Hamar

1. Web: https://www.vl.no/verdidebatt/gunnar-stalsett-ma-2020-bli-et-nadens-ar-1.1639929 [↑](#footnote-ref-1)